tartuNLP/wikipedia-smugri-20251201 huggingface dataset:
Maruf al-Rusafi

Maruf al-Rusafi (1875 Bagdad, Irak – 1945 Bagdad, Irak) oli irakilainen runoilija, opettaja ja toimittaja. Hän kirjoitti arabiaksi.
Rusafi työskenteli Turkissa Konstantinopolissa toimittajana ja sitten Palestiinassa Jerusalemissa opettajana. Ensimmäisen maailmansodan jälkeen hän palasi Irakiin ja toimi siellä vuoteen 1928 virkamiehenä opetusalan hallinnossa. Hänen runojensa teemana on vapaus, ja hän vastustaa niissä sortoa, kuten sulttaanin tyranniaa, brittiläistä maailmanvaltaa. Runot ilmestyivät aluksi lehdissä, ja vasta myöhemmin niitä koottiin antologioiksi. Runokokoelma "Diwan" ilmestyi 1932.
Josef Hoffmann

Josef Franz Maria Hoffmann (15. joulukuuta 1870 – 7. toukokuuta 1956) oli itävaltalainen arkkitehti. Hoffmann oli vuonna 1897 perustetun Wienin sesessionistisen liikkeen keskeinen hahmo sekä Wiener Werkstätten perustaja.
Hoffmann syntyi Moraviassa ja opiskeli Wienissä Karl von Hasenauerin ja Otto Wagnerin johdolla. Wienissä Hoffmann tutustui sesessionisteihin ja graafikko Koloman Moseriin. Hoffmann ja Moser perustivat vuonna 1903 Wiener Werkstätten.
Arkkitehtuurissa Hoffmann omaksui Beaux-Artsin sommitteluperiaatteet ja Wagnerin klassisvaikutteisen tyylin sekä Arts and Crafts -liikkeen vapaamman tyylin. Hoffmann siirtyi 1900-luvun alussa yksinkertaisempaan ja puhtaampaan tyyliin etääntyen samalla jugendista, jonka syntyyn hän oli ollut vaikuttamassa. Hoffmannin tunnetuimmat rakennukset ovat Purkersdorfin parantola (1904) Wienin lähellä ja Stoclet-palatsi (1905–1911) Brysselissä. Hän suunnitteli myös lukuisia asuinrakennuksia ja huviloita. 
Hoffmann kehitti lohkomaisen tyylin, jonka huipentuma on Adolph Stocletille rakennettu Stoclet-palatsi (1904–1911). Hoffmann ja Werkstättenin käsityöläiset suunnittelivat ja toteuttivat kartanon kaikki yksityiskohdat sisustusta myöten. Talon julkisivussa on käytetty vaaleita marmorilaattoja, ja seinämien reunat on kehystetty pronssilla. Myös osassa sisätiloista – erityisesti ruokasalissa – on käytetty marmoria. Sisätiloissa on lisäksi Gustav Klimtin tekemät upeat mosaiikit.
Uransa loppupuolella Hoffmann suunnitteli useita näyttelyrakennuksia, kuten muun muassa Itävallan Deutsche Kölnin (1914), Pariisin taideteollisuusnäyttelyn (1925) ja Venetsian biennaalin (1934) näyttelypaviljongit.
Mikaela Mayer

Mikaela Joslin Mayer (s. 4. heinäkuuta 1990 West Hills, Los Angeles, Kalifornia) on yhdysvaltalainen nyrkkeilijä.
Mayer voitti 64 kilogramman painoluokassa MM-pronssia Qinhuangdaossa 2012. Hän osallistui Rio de Janeiron kesäolympialaisiin 2016 missä voitti avausottelussaan mikronesialaisvastustajan mutta hävisi toisen, mitalin ratkaisseen ottelun Venäjän Anastasija Beljakovalle. Mayer on otellut myös ammattilaisena.
Irma Testa

Irma Testa (s. 28. joulukuuta 1997 Torre Annunziata) on italialainen nyrkkeilijä, olympiamitalisti ja Euroopan mestari.
Testa voitti 57 kilogramman painoluokassa olympiapronssia Tokiossa 2020 ja Euroopan mestaruuden vuonna 2019. Hän kilpaili myös Rio de Janeirossa 2016 missä hävisi 60 kilogramman painoluokassa toisen, mitalin ratkaisseen, ottelunsa lopulta kultaa voittaneelle Ranskan Estelle Mosselylle.
Kölinkastikka

Kölinkastikka ("Calamagrostis chalybaea") on heinäkasvien (Poaceae) heimoon, kastikoiden ("Calamagrostis") sukuun kuuluva kasvilaji. Se on suurikokoinen, monivuotinen heinä, jolla on lyhyet rönsyt. Kölinkastikka on apomiktisesti lisääntyvä kastikkalaji.
Kölinkastikan varret kasvavat löyhinä mättäinä ja voivat kasvaa reilun metrin korkuisiksi. Varret ovat haarattomia, ja niissä on yleensä neljä nivelväliä. Lehdet ovat noin 1 cm leveitä, harmahtavanvihreitä, karkeapintaisia ja velttoja. Lehtituppien luona on jonkin verran pitkiä karvoja. Kieleke on noin 5 mm pitkä. Kölinkastikan kukintona on noin 20 cm pitkä, leveän pyramidimainen röyhy. Röyhyn tähkylät ovat 4–5 mm pitkiä ja väriltään jotain harmaanvihreästä ruskeanviolettiin. Kaleet ovat leveänpuikeita ja lähes yhtä pitkiä. Ulkohelpeet ovat vihneellisiä. Heteiden ponnet ovat pitkiä sekä harmaankeltaisia, mutta niissä ei ole siitepölyä. Kölinkastikka kukkii heinä–elokuussa.
Kölinkastikka kasvaa tulvaniityillä, rannoilla, suonlaiteilla sekä teiden varsilla. Kölinkastikkaa ei tavata Suomessa ja Ruotsissa sitä kasvaa harvinaisena ainoastaan Norrlannin etelä- ja keskiosissa. Kölinkastikka on Ruotsissa rauhoitettu laji.
Lars Levi Laestadius löysi kölinkastikan ensimmäisen kerran Tåsjöstä ja kuvasi lajin jättiruokojen sukuun nimellä "Arundo lapponica" var. "chalybaea".
Makonnen Wolde Mikael

Makonnen Wolde Mikael (1852 – 22. maaliskuuta 1907) oli etiopialainen sotilaskomentaja ja Hararin kuvernööri. Makonnen johti etiopialaisia joukkoja esimerkiksi Etiopian levittäytyessä somalien asuttamalle alueelle idässä. Hän oli mukana myös Italian tappioon päättyneessä Adowan taistelussa. 
Elämäkerta.
Makonnen Wolde Mikael syntyi vuonna 1852. Hänen serkkunsa oli Etiopian myöhempi keisari Menelik II. Makkosen sotilasuran alussa hänen sotilasarvonsa oli "balambaras", joka Etiopian tuolloisessa armeijassa oli "linnoituksen komentaja". Vuonna 1881 hänestä tuli yksi keisarillisen hovin rahastonhoitajista ja hieman myöhemmin pienen Wabarin piirin kuvernööri.
Menelik II:n vallattua Hararin Makonnen sai ylennyksen kenraalia vastaavalla arvolla "dajazmach" tammikuussa 1887. Makkosesta tuli edelleen Hararin kuvernööri ja kaupungin varuskunnan komentaja. Hararista Makonnen ja hänen etiopialaisittain hyvin koulutetut sotilaansa levittivät Etiopian vaikutusvaltaa tuolloin perinteisesti somalien asuttamille maille. Etiopia levittäytyi myös kohti Eurooppalaisten siirtomaavaltojen hallitsemia satamia Punaisellamerellä. Djiboutiin alettiin rakentaa uutta satamaa yhteistyössä Ranskan kanssa. Makonnen palkittiin ruhtinaan tapaisella arvonimellä "ras" toukokuussa 1889.
Syyskuussa 1889 Makonnen matkusti Roomaan Italiassa allekirjoittamaan Wichalen sopimusta. Sopimus osoittautui ongelmalliseksi. Etiopialaisten tarkoitus oli hankkia länsimaisia aseita Italian hallitseman Massawan sataman kautta. Sopimuksen italiankielinen versio sanoi Etiopian sopimuksen nojalla tekevän ulkopolitiikkaansa Rooman kautta. Amharankielinen versio sanoi vain, että Etiopian keisari voisi pyytää Italian apua halutessaan. Makonnen palasi joka tapauksessa Etiopiaan helmikuussa 1890. Italian hyökätessä Etiopiaan Makonnen liittyi noin 12 000:n miehen hararilaisine joukkoineen Menelikin johtamaan armeijaan, joka voitti italialaiset Adowan taistelusa maaliskuussa 1896. 
Ensimmäisen Italian–Etiopian sodan jälkeen Makonnen johti joukkoja Länsi-Etiopiassa vallaten kullantuotannosta tunnettuja alueita. Tigrayssa hän kukisti paikallisen kapinoineen kuvernööri Mangasha Yohannesin lokakuussa 1898. Vuonna 1900 Makonnen palasi Harariin iskien yhdessä brittien kanssa somalikomentaja Mohammad Abdille Hassania vastaan. Vuonna 1902 Makonnen matkusti Eurooppaan edustaen Menelik II:sta Edvard VII:n kruunajaisissa. Kruunajaisten jälkeen Makonnen toimi Etiopian lähettiläänä Ranskassa ja Italiassa. Makonnen kuoli 22. maaliskuuta 1907. Hänet haudattiin kirkkoon Qulubissa noin 50 kilometriä Hararin kaupungista länteen.
Duchesnen piirikunta

Duchesnen piirikunta () on Yhdysvaltojen Utahin osavaltiossa sijaitseva piirikunta. Sen väkiluku oli 19 596 vuonna 2020. Piirikunnan hallintokeskus on Duchesnen kaupunki. Piirikunta perustettiin 4. tammikuuta 1915.
Plaudren

 
Plaudren () on kunta läntisessä Ranskassa Morbihanin departementissa Bretagnen alueella. Se sijaitsee noin 17 kilometriä Vannesin kaupungista pohjoiseen.
Kunnan alueella on useita esihistoriallisia megaliittejä. Yksi niistä on kuusi metriä korkea menhir "Quenouille de Gargantua".
Galåbodarna

Galåbodarna (myös Västra Galåbodarna) on karjamaja- ja laidunalue Oviksfjäll-joen yläjuoksulla Jämtlandissa, Ruotsissa. Galå on lainattu Oviksfjällistä tulevan ja Börtnanin kylän alapuolella Ljunganiin laskevan Galån-joen nimestä. Ruotsinkielinen sana Bodarna on sanan bod määräinen monikko, ja se viittaa karjamajoihin tai karjamaja-asutukseen, joka voi koostua jopa 30 mökistä. Nykyään Galåbodarna koostuu kolmesta vuoristolaitumesta, joilla on yhteensä 21 hyvin säilynyttä karjamajaa. Jämtlannin lääninhallitus (Länsstyrelsen Jämtland) on luokitellut Galåbodarnan kulttuurihistoriallisesti arvokkaaksi.
10 km alavirtaan Galån-joen lähellä on pienempi Östra Galåbodarna -niminen alppilaidunalue.
Galåbodarnan alppiniityt sijaitsevat aivan Börtnanista Persåseniin johtavan Fäbodvägenin ja Arådaleniin ja Gleniin johtavan tien risteyksessä. Vuoristomajat rakennettiin 1700-, 1800- ja 1900-luvuilla Ovikenin ja Myssjön maanviljelijöiden toimesta, jotka laidunsivat lehmiään vuoristoniityillä kesäkuukausina. Vuoristolaitumia viljeltiin 1980-luvulle asti. Vuoristolaidunten läheisyyteen on rakennettu 1960- ja 1970-luvuilla useita loma-asuntoja, jotka ovat ympäröivien kylien asukkaiden yksityisomistuksessa. Vuodesta 2004 lähtien Galå Fjällgårdin tunturilaitumen läheisyyteen on rakennettu useita hirsisiä mökkejä, jotka perustuvat perinteiseen mökkimuotoiluun. Vuodesta 2006 lähtien retkeilijät ja matkailijat ovat voineet yöpyä täällä.
Vuorilaitumelta on hyvä näköala läheiselle Oviksfjällille, jonne pääsee melko nopeasti 15 km:n pituista tietä Arådaleniin. Vuoristolaitumet sijaitsevat keskellä alkuperäisiä taigakuusimetsiä ja laajoja nummia. Muutaman kilometrin päässä pohjoiseen sijaitsee Arådalenin luonnonsuojelualue, joka on osittain osa Euroopan laajuista Natura 2000 -verkostoa. Täällä suojellaan lajirikkaita soita, alkuperäistä taigakuusimetsää ja viereistä tunturikoivumetsää. Täällä asuvat muun muassa ilves, ahma ja ruskeakarhu, jotka jakavat elinympäristönsä hirvien, porojen, metsäkauriin, metsäkauriin ja maakotkien kanssa.
Maisema on erityisen houkutteleva luonnon ystäville, retkeilijöille, sienestäjille ja marjastajille, ja talvella se on maastohiihtoalue. Ei kaukana vuoristolaitumilta kulkee Jämt-Norgevägen, historiallinen pyhiinvaellusreitti Ruotsin Pohjanlahden Selångerista Norjan Trondheimiin.
Joshua Wong

Joshua Wong Chi-fung (, s. 13. lokakuuta 1996) on hongkongilainen aktivisti ja poliitikko. Wong on tunnetuimpia niistä Hongkongin demokratia-aktivisteista, jotka ovat joutuneet vaikeuksiin Hongkongin kansallisen turvallisuuden lain tultua voimaan. 
Varhainen elämä.
Wong syntyi vuonna 1996 Hongkongissa. Hänen vanhempansa Grace ja Roger Wong kertovat vieneensä pojan erilaisiin mielenosoituksiin tämän ollessa vielä lapsi. Perheensä kautta Wongilla on luterilainen tausta. Perhe muutti Wongin lapsuuden aikana kerran, mutta hän varttui Hongkongin saarella.
Lukion Wong suoritti United Christian Collegessa.
Wongilla on lukihäiriö.
Aktivismi.
Jo lukioaikoina Wong ilmaisi äänekkäästi mieltään isänmaallisen opetusohjelman käyttöönottoa vastaan. Wong kertoo, että hänen ensimmäinen mielenosoituksensa oli vuonna 2010 järjestetty mielenosoitus, jossa vastustettiin Hongkongin ja Manner-Kiinan välistä pikajunayhteyttä.
Sateenvarjo-liike.
Vuonna 2014 Wong oli mukana sateenvarjo-liikkeen mielenosoituksissa, joissa vaadittiin Hongkongin demokratian ja yksi maa, kaksi järjestelmää -politiikan kunnioittamista. Wong oli mukana perustamassa sateenvarjo-liikkeen sisällä toimivaa Scholarism-opiskelijaliikettä. Manner-Kiinan media leimasi liikkeen ääriliikkeeksi, ja Wong mainittiin yhtenä kommunistipuolueen asemaa uhkaavista henkilöistä.
Wong aloitti joulukuussa 2014 neljän päivän mittaisen nälkälakon mutta lopetti sen lääkärin kehotuksesta. 
Wong kutsuttiin vuonna 2016 Thaimaahan Chulalongkornin yliopistoon puhumaan sateenvarjo-liikkeestä. Hänet kuitenkin pidätettiin Bangkokin Suvarnabhumi-lentokentällä, ja hän oli tutkintavankeudessa 12 tuntia. Pidätyksen syynä oli Kiinan pyyntö, ja Euroopassa tätä Thaimaan Kiinalle mielistelyä arvosteltiin. Myös Hongkongissa Thaimaan toimia arvosteltiin, kun Claudia Mo sanoi pidätystä "ajattelemattomaksi ja hävyttömäksi". 
Demosistōn perustaminen.
Wong oli mukana perustamassa lähinnä hongkongilaisia opiskelijoita edustavaa Demosistō-puoluetta, johon hänen aiemmin perustamansa Scholarism-liike yhdistyi. Mukana Demosistōn perustamisessa oli myös muita demokratia-aktivisteja, kuten Nathan Law ja Agnes Chow. Puolueen perustamistilaisuudessa mainittiin pyrkimys järjestää kansanäänestys Hongkongin kohtalosta vuoden 2047 jälkeen, jolloin yksi maa, kaksi järjestelmää -politiikan turvaava sopimus vanhenee.
Hongkongin viranomaiset ilmoittivat vuonna 2019, että Wong ei voi asettua ehdolle kaupungin paikallisvaaleissa. Syyksi esitettiin se, että itsemäärämisoikeuden kannattaminen on vastoin Hongkongin peruslakia.
Demosistō lopetti toimintansa muutama tunti sen jälkeen, kun Hongkongin kansallisen turvallisuuden laki oli 30. kesäkuuta 2020 astunut voimaan.
Kuukausi kansallisen turvallisuuden lain voimaan tulon jälkeen viranomaiset ilmoittivat, että Wong ei voi asettua ehdokkaaksi Hongkongin tulevissa LegCo-vaaleissa, koska Wong oli ennen lain voimaan tuloa esittänyt sitä vastustavia kannanottoja
Montserrat Torrent

Montserrat Torrent i Serra (s. 1926 Barcelona) on espanjalainen urkuri.
Torrent syntyi musikaaliseen perheeseen ja aloitti pianonsoiton 5-vuotiaana äitinsä opastuksella. Perhe oli musikaalinen, ja äiti oli opiskellut Enrique Granadosin johdolla. Torrent siirtyi urkuihin Espanjan sisällissodan jälkeen. Hänen opettajiaan olivat Macario Santiago Kastner, Luigi Ferdinando Tagliavini, Noëlie Pierront, Fernando Germani ja Helmuth Rilling. Vuosina 1959–1991 Torrent johti Barcelonan kunnallisen musiikkikonservatorion urkujensoiton laitosta. Hän on tehnyt kymmeniä levytyksiä, esiintynyt eri puolilla maailmaa ja edistänyt Espanjassa periodisoitinten käyttöä. Torrent vihki 3. tammikuuta 1991 käyttöön Gerhard Grenzingin rakentamat urut Madridin Auditorio Nacional de Músican sinfoniasalissa.
Torrentin johdolla on opiskellut muiden muassa David Malet. Torrent on saanut useita palkintoja ja tunnustuksia, kuten Creu de Sant Jordin ja Premio Nacional de Música de Cataluñan.
Haud

Haud on alue Etiopian ja Somalimaan rajalla. Haud on pääosin etnisten somalien asuttamaa ja perinteisesti se on ollut tärkeä laidunalue etenkin Pohjois-Somalian paimentolaisille. Haud jaettiin kuitenkin kahtia Etiopian ja silloisen Brittiläisen Somalimaan hallitsemiin alueisiin vuonna 1897. Myöhemmin alue on ollut kiistojen kohde Etiopian ja Somalian välillä.
Maantiede ja väestö.
Haud sijaitsee Etiopian ja Somalimaan välisellä rajalla. Alue voidaan käsittää osana laajempaa Ogadenin aluetta. Haudin pinta-ala on noin 65 000 km². Alueen asukkaat ovat pääsääntöisesti somaleja. Haudilla oli merkitystä etenkin Pohjois-Somalian paimentolaisille. Tavallista oli, että lampaat ja vuohet vietiin laitumille etelään Haudissa ja Ogadenissa, josta ne tuotiin takaisin pohjoiseen sadonkorjuun tai kuivan kauden aikana. Historiallisesti tähän liikkeeseen osallistui ehkä jopa puolet nykyisen Somalimaan alueen asukkaista.
Historia.
Nykyisen kaltainen raja Haudin alueella Etiopian ja Somalimaan välillä on perua brittiläis-etiopialaisesta sopimuksesta vuodelta 1897, jossa sovittiin Brittiläisen Somalimaan ja Etiopian rajasta. Rajaa vedettäessä ei merikseen kuultu alueella eläviä somaleja, joille Haud oli erityisen tärkeä. Rajanvedon johdosta osa Haudin alueesta päätyi Somalimaahan ja osa Etiopiaan. Tarkempi rajanveto tehtiin brittiläis-etiopialaisessa rajakomiteassa vuonna 1935.
Italian miehitettyä Etiopian perustettiin 1. kesäkuuta 1936 niin sanottu Africa Orientale Italiana eli Italian Itä-Afrikka. Alue käsitti suurimman osan Somalien asuttamasta alueesta niin tuolloin suurimmaksi osaksi Italian hallitsemassa Somaliassa Somaliassa, kuin nykyisen Etiopian Ogadenin ja Haudinkin alueilla. Italia kärsi kuitenkin tappion Itä-Afrikassa toisen maailmansodan aikana vuonna 1941. Italian hallitsemista somalialueista tehtiin brittien sotilashallinnon alainen.
Kun liittoutuneet kävivät neuvotteluja Italian siirtomaiden kohtalosta brittien, Yhdysvaltojen, Neuvostoliiton ja Ranskan välillä britit ehdottivat yhtenäisen Somalian valtion muodostamista Yhdistyneiden kansakuntien ja brittien alaisuudessa. Ehdotusta ei kuitenkaan hyväksytty, vaan alue päädyttiin jakamaan kahtia. Somaliassa alueen yhdistämistä Somaliaan vaati Somalian nuorisoliitto, joka piti Etiopian somalialueita niin sanottuna Länsi-Somaliana. Etiopian keisari Haile Selassie vaati puolestaan Etiopian alueiden palautusta. 24. heinäkuuta 1948 brittien ja Etiopian välinen protokola jätti alueen osaksi Etiopiaa ja britit vetäytyivät suuresta osasta Ogadenia. Haud jäi kuitenkin brittiläisen sotilashallinnon alaisuuteen virallisesti osana Etiopiaa. 29. marraskuuta 1954 sovittiin edelleen brittien vetäytymisestä Etiopian osista Haudia 28. helmikuuta 1955 mennessä. Sopimuksen nojalla somalipaimentolaiset Etiopian ja Somalimaan välillä saisivat kuitenkin ylittää rajan karjan paimennusta varten.
Haud on myöhemmin hiertänyt Etiopian ja itsenäistyneen Somalian välejä. Maat myös sotivat Haudista ja muista somalialueista liittyen kahteen kertaan, ensimmäisessä Ogadenin sodassa vuonna 1964 ja laajemmassa Ogadenin sodassa vuosina 1977–1978.
Exitus (S-Toolin albumi)

Exitus on suomalaisen metalliyhtye S-Toolin toinen musiikkialbumi, joka julkaistiin 15. toukokuuta 2020.
Humera

Humera (myös Setit Humera tai Himora) on kaupunki Etiopian Tigrayssa lähellä Sudanin ja Eritrean vastaista rajaa. Sen asukasluku oli vuoden 2007 väestönlaskennan mukaan 21 653. Humera ja joitakin muita kiisteltyjä alueita liitettiin Amharan osavaltioon Tigrayn kriisin aikana 2020-luvun alussa.
Maantiede.
Humera sijaitsee Etiopia Tigrayn osavaltiossa maan Sudanin vastaisella rajalla. Rajalla kulkee Tekezéjoki (Sittet). Joen toisella puolella Sudanissa sijaitsee Hamdayetin pikkukaupunki. Vieressä on myös Eritrean vastainen raja. Kaupunki on osa Kafta Humeran "weredaa" eli piirikuntaa.
Historia.
Nykyisen Humeran alue on historiallisesti ollut lähinnä paimentolaisten karjan laidunaluetta. 1950-luvulla aloitettiin valtion hanke alueen maatalouden kehittämiseksi. Valtio tarjosi alueelta maata maanviljelykseen maattomille etiopialaisille, vaikka lopulta suuri osa maasta päätyi jo valmiiksi suurille maanomistajille. Vuoden 1971 alussa paikalla asui erään arvion mukaan noin 500 maanviljelijää. Alueella kävi kausitöissä lisäksi noin 50 000 henkilöä. Kaupunki oli lisäksi Setit Humeran "woredan" eli piirikunnan hallinnollinen keskus, jossa oli piirikuntahallinnon toimintaa, sekä postitoimisto. Paikallinen peruskoulu oli rakennettu ruotsalaisella tuella vuonna 1967.
Etiopian Derg-hallinnon noustua valtaan Humera oli opposition Teranafitin eli myöhemmän Etiopian demokraattisen liiton tukialuetta. EDL valtasi Humeran maaliskuussa 1977, mutta Derg-hallinnon joukkojen onnistui jälleenvallata se 10. kesäkuuta samana vuonna. Lopulta helmikuussa 1989 Derg joutui kuitenkin vetäytymään Humerasta ja muusta Tigraysta Tigrayn kansan vapautusrintaman vallatessa kaupungin. Eritrean–Etiopian sodan aikana vuonna 1998 monet paikalliset muuttivat sodan tieltä etelään.
Tigrayn kriisin puhjettua 2020-luvun alussa Humerasta tuli muiden kiistojen ohella kiistakapula tigrejen ja amharojen välillä. Amharojen mukaan Tigray liitti alueen itseensä Derg-hallinnon kukistuessa vuonna 1991. Amharalaiset joukot valtasivat osia kiistellyistä alueista, mukaan lukien Humeran, vuonna 2020. Kiistellyt alueet liitettiin keskushallinnon suostumuksella Amharan osavaltioon. Amharalaisia joukkoja Humerassa syytettiin myöhemmin etnisistä puhdistuksista. Paikallisia pakeni Sudanin puolelle.
Väestö.
Etiopian vuoden 2007 väestönlaskennan mukaan Humeran asukasluku oli 21 653. Vuonna 2001 asukasluku oli noin 17 800. Vuonna 1994 vastaava lukema oli 14 500 ja vuonna 1984 10 500.
Inda Silase

Inda Silase (usein myös Shire, nimi joskus muodoissa Enda Silasi tai Inda Selassie) on kaupunki Etiopian Tigrayn osavaltiossa. Sen asukasluku oli vuoden 2007 väestönlaskennan mukaan 47 284.
Maantiede.
Inda Silase tai Shire sijaitsee Etiopian Tigrayn osavaltiossa. Kaupunki on myös oma "weredansa" eli piirikuntansa. Etenkin paikalliset tuntevat kaupungin nimellä Shire, jolla on viitattu myös tarkemmin paikalla sijaitsevaan piirikuntaan ("woreda").
Historia.
Italialaisten joukkojen edetessä Etiopiaan toisen Italian–Etiopian sodan aikana vuosina 1935–1936 Inda Silasen ei Shiren hallinnasta käytiin taisteluja. Shiren taistelussa 29. helmikuuta – 2. maaliskuuta 1936 italialaiset käyttivät kemiallisia aseita etiopialaisia vastaan. Myöhemmin Etiopian Derg-hallinnon aikana 1970-luvulla Inda Silasesta tuli Teranafitin ja Tigrayn kansan vapautusrintaman tukialuetta. Vuonna 1988 Derg valtasi kaupungin kansan vapautusrintaman vetäydyttyä. Kaupungista tuli Derg-hallinnon tärkeä tukikohta. Myöhemmin kaupunkia ympäröivästä alueesta käytiin sisällissodan ankarimpia taisteluja. Derg alkoi romahtaa Tigrayn alueella vuonna 1989 ja vapautusrintama valtasi Inda Silasen 19. helmikuuta 1989 sen suuren varuskunnan antautuessa.
Tigrayn kriisin aikana kaupungin hallinnasta käytiin taisteluja useampaan otteeseen. Hallinnon joukkojen onnistui aluksi vallata kaupunki, mutta buoden 2021 kesäkuussa tigraylaiset joukot valtasivat sen takaisin keskushallinnon joukkojen vetäytyessä. Keskushallinnon joukot palasivat lokakuussa 2022.
Väestö.
Inda Silasen asukasluku oli Etiopian vuoden 2007 väestönlaskennan mukaan 47 284. Vuonna 2001 asukasluku oli noin 31 100, vuonna 1994 25 300 ja vuonna 1967 7 198.
Matti Eloranta

Kaarlo Erkki Matias (Matti) Eloranta (31. maaliskuuta 1918 Kisko – 2. joulukuuta 2004 Halikko) oli suomalainen yrittäjä, yritysjohtaja ja vuorineuvos.
Elorannan vanhemmat olivat torppari Kaarle Aleksius Eloranta ja Eriika Almgrén ja puoliso vuodesta 1951 Aila Anneli Lehtiniitty. Eloranta tuli vain 14-vuotiaana harjoittelijaksi peltisepänverstaaseen. Sotien aikana hän sai lentokonemekaanikon koulutuksen ja toimi lentokoneiden peltivaurioiden korjaajana, palaten sitten aiempaan työpaikkaansa työnjohtajaksi. Oman metalliverstaan Eloranta perusti Saloon 1947 ja siirsi sen Halikkoon 1951. Vuonna 1956 hän alkoi valmistaa painesäiliöiden päätyjä yhdestä kappaleesta kylmämuokkausmenetelmällä. Niistä ja valmiista säiliöstä tuli yrityksen päätuote. Matti Eloranta -yhtiön perustajasta tuli puolestaan teollisuusneuvos 1968, joka laajensi yhtiötään yrityskaupoilla Ruotsissa 1970. Uuden Iisteräs-yhtiön hän perusti Suonenjoelle 1973, jonka kauppalanhallituksen aloitteesta hänelle myönnettiin vuorineuvoksen arvo 1976. Myytyään sittemmin yrityksensä Eloranta perusti vielä Piikkiöön maahantuontiyhtiön, jonka hän myi 1984, mutta toimi vielä senkin jälkeen kosmetiikan maahantuojana. Hänen perustamansa yhtiö, nykyään HalikkoWorks, on yhä suuri ja tunnettu säiliönpäätyjen valmistaja.
Matti Eloranta sai valtakunnallisen Vuoden yrittäjä -palkinnon vuonna 1970.
Armod

Armod on Falconerin seitsemäs studioalbumi, joka julkaistiin 3. kesäkuuta 2011.
Kaartoröllinurmikka

Kaartoröllinurmikka ("Eragrostis curvula") on heinäkasvien (Poaceae) heimoon, röllinurmikoiden ("Eragrostis") sukuun kuuluva kasvilaji. Se ei kuitenkaan ole selvärajainen laji, vaan apomiktisesti lisääntyvien pikkulajien kokonaisuus. Kaartoröllinurmikasta on erotettu kuusi morfologialtaan tai agronomialtaan erilaista tyyppiä.
Kaartoröllinurmikka on monivuotinen, syväjuurinen ja mätästävä heinä, jonka ulkonäkö vaihtelee. Suurin osa lehdistä kasvaa kasvin tyveltä ja ne ovat 30–50 cm pitkiä. Varret ovat kasvutavaltaan pystyjä, haarattomia ja 30–120 cm korkeita, joskus jopa 180 cm korkeita. Kielekkeen paikalla on karvarivi, jonka karvat ovat 0,3–1 mm pitkiä. Lehtilavat ovat pitkiä ja kapeita – pituudeltaan jopa 50 cm ja leveydeltään 1–5 mm. Lehtilapojen väri vaihtelee sinertävästä vihreään. Kukintona on runsashaarainen röyhy, joka voi toisinaan olla melko kapea ja tiivistynyt. Tavallisesti röyhy on 6–30 cm pitkä ja 5–10 cm leveä, joskus jopa 40 cm pitkä ja 15 cm leveä. Tähkylät ovat enemmän tai vähemmän soikeita, harmaanvihertäviä, 3–10 mm pitkiä ja 1–1,5 mm leveitä. Kussakin tähkylässä on 4–13 kukkaa. Hedelmänä oleva jyvä on soikea ja noin 0,7 mm pitkä.
Kaartoröllinurmikka kasvaa luontaisena eteläisessä Afrikassa. Sitä tavataan alkuperäisenä Keniassa, Tansaniassa, Sambiassa, Mosambikissa, Namibiassa, Botswanassa, Zimbabwessa, Swazimaassa, Lesothossa ja Etelä-Afrikassa. Tulokkaana kaartoröllinurmikka on levinnyt eri puolille maailmaa, ja sitä tavataan nykyisin kaikissa maanosissa Etelämannerta lukuun ottamatta. Kaartoröllinurmikkaa myös viljellään eri puolilla maailmaa, ainakin Australiassa, Yhdysvalloissa sekä Argentiinassa.
Michel de Klerk

Michel de Klerk (24. marraskuuta 1884 Amsterdam – 24. marraskuuta 1923 Amsterdam) oli alankomaalainen arkkitehti. Hän kuului Amsterdamin koulukuntaan, ja hänet tunnetaan parhaiten ekspressionismia edustaneista suunnitelmistaan, jotka hän toteutti yhteistyössä Pieter Lodewijk Kramerin kanssa. Tunnettuja töitä ovat Scheepvaarthuis (1911–1916), Het Schip (1919) ja De Daageraadin asuinalue (1920–1922).
Dawn of the Brave

Dawn of the Brave on saksalaisen a cappella -metalliyhtye Van Canton viides studioalbumi, joka julkaistiin 7. helmikuuta 2014. Kappaleeseen "Badaboom" julkaistiin musiikkivideo.
Karel Höger

Karel Höger (17. kesäkuuta 1909 – 4. toukokuuta 1977) oli tšekkoslovakialainen elokuvanäyttelijä. Hän esiintyi lähes 100 elokuvassa vuosina 1939–1977.
Meanwhile

Meanwhile on Gorillazin EP, joka julkaistiin 26. elokuuta 2021 levymerkillä Parlophone.  Yhtye juhlistaa ep:llä Notting Hill Carnival-tapahtumaa. Ep on nimetty Meanwhile Gardensin mukaan, jossa yhtye debytoi livenä vuonna 2000.
Exitus (täsmennyssivu)

Exitus voi tarkoittaa seuraavia:
Super Bowl LVI

Super Bowl LVI oli järjestyksessään 56. Super Bowl ja NFL-kauden 2021 päätösottelu. Ottelu pelattiin SoFi Stadiumilla Inglewoodissa Los Angelesin piirikunnassa 13. helmikuuta 2022. Ottelussa kohtasivat NFC:n voittaja Los Angeles Rams ja AFC:n voittaja Cincinnati Bengals, joka pelasi Super Bowlissa ensimmäistä kertaa kauden 1988 jälkeen. Rams voitti ottelun 23–20.
Kisapaikan valinta.
Los Angelesille myönnettiin toukokuussa 2016 kauden 2020 Super Bowl. SoFi Stadiumin valmistuminen kuitenkin lykkääntyi vuodella rankkasateiden takia, ja toukokuussa 2017 NFL:n omistajien kokous päätti siirtää Los Angelesin järjestämisvuoron vuodella eteenpäin vuoteen 2022 ja antaa vuoden 2021 järjestämisvastuu myönnettiin Tampalle. Super Bowl LVI oli kahdeksas Super Bowl, joka järjestettiin suur-Los Angelesin alueella, mutta ensimmäinen Inglewoodissa.
Televisiointi.
Yhdysvalloissa Super Bowlin televisiointi kiertää Foxin, NBC:n ja CBS:n välillä, ja vuonna 2022 vuorossa oli NBC. Alun perin CBS:n piti televisioida vuoden 2022 Super Bowl ja NBC vuoden 2021, mutta yhtiöt vaihtoivat keskenään televisiointivuoroja. Yhtiöt vaihtoivat vuoroja, jotta kumpikin yhtiö pystyi markkinoimaan muita urheilutapahtumia samanaikaisesti. Yhdysvalloissa ottelun selosti Al Michaels ja kommentaattorina toimi Cris Collinsworth.
Suomessa televisiointioikeudet oli Viasatilla. Suomessa ottelun selosti Mika Laurila ja kommentaattorina toimi Mikko Koikkalainen.
Musiikkiesitykset ja puoliaikashow.
Ennen ottelun alkua Jhené Aiko esitti America the Beautiful -kappaleen. Kansallislaulun The Star-Spangled Bannerin esitti Mickey Guyton. Super Bowl LVI -ottelun puoliaikashowssa ("Pepsi Super Bowl LVI Halftime Show") esiintyivät Dr. Dre, Eminem, Kendrick Lamar, Mary J. Blige ja Snoop Dogg sekä 50 Cent.
Väinämöinen (lehti)

Väinämöinen on kahden suomalaisen lehden nimi:
Lauhakastikka

Lauhakastikka ("Calamagrostis deschampsioides") on heinäkasvien (Poaceae) heimoon, kastikoiden ("Calamagrostis") sukuun kuuluva kasvilaji.
Lauhakastikka on kasvutavaltaan löyhästi mätästävä. Sen varret ovat haarattomia ja kasvavat 10–60 cm korkeiksi, yleensä 15–45 cm korkeiksi. Varsissa on yleensä yksi tai kaksi solmua. Lehtien kieleke voi olla 0,5–3 mm pitkä, tavallisesti 1–2,5 mm pitkä. Lehtilavat ovat 2–15 cm pitkiä ja 1–3 mm leveitä, tavallisesti 3–8 cm pitkiä ja 1,5–2,5 mm leveitä. Kukintona oleva röyhy on pyramidimainen, 3–12 cm pitkä, 1–4,5 cm leveä, pysty ja avoin. Röyhyn väri vaihtelee vihreästä tummanviolettiin. Tähkylät ovat 4–7 mm pitkiä ja kaleet ovat pyöreitä. Heteiden ponnet ovat noin 2 mm pitkiä.
Lauhakastikka on arktisten alueiden halofyytti, joka kasvaa rannikon dyyneillä, rantasoraikoilla sekä marskimailla. Lauhakastikkaa tavataan toisinaan lähellä meren rannan vesirajaa yhdessä islanninsaran ("Carex lyngbyei") kanssa. Lauhakastikan levinneisyysalue on sirkumpolaarinen, ja sitä tavataan sekä Euraasian että Pohjois-Amerikan pohjoisrannikoilla sekä Japanissa.
Moves

Moves on Timo Lassyn albumi, joka julkaistiin 27. huhtikuuta 2018.
Karhunnata

Karhunnata ("Festuca gautieri") on heinäkasvien (Poaceae) heimoon ja natojen ("Festuca") sukuun kuuluva kasvilaji.
Karhunnata kasvaa noin 10–20 senttimetriä korkeaksi.
Karhunnataa käytetään koristeheinänä ja viherrakentamisessa lehvästönsä takia. Karhunnata sopii erilaisille matalaa kasvillisuutta sisältäville sekä auringon lämmittämille paikoille. Karhunnata sopii esimerkiksi liikenneympyröihin, tieliittymiin, viherkatoille, pengerryksille sekä kallioisille paikoille. Puutarhoissa karhunnata sopii kalliopuutarhaan tai aromaista kasvillisuutta sisältävään puutarhaan. Karhunnataa voidaan kasvattaa myös ruukuissa tai muissa kasviastioissa. Karhunnata vaatii kosteusoloiltaan tavallista, keskikosteaa maaperää.
Jalsa

Jalsa (suom. ”Hauskaa”) on vuonna 2008 ensi-iltansa saanut intialainen telugunkielinen toimintakomediaelokuva, jonka on kirjoittanut ja ohjannut Trivikram Srinivas ja tuottanut Allu Aravind. Päärooleja näyttelevät Pawan Kalyan ja Ileana. Devi Sri Prasadin säveltämä soundtrack julkaistiin 29. helmikuuta 2008. Elokuva sai ensi-iltansa 2. huhtikuuta 2008. Se sai positiivisia arvosteluja ja oli kaupallinen menestys.
Juoni.
Nuori mies Sanjay liittyy ääriryhmään vaikean lapsuuden jälkeen. Poliisi päättää ohjata Sanjayn kohti parempaa polkua, ja tällöin poliisin tytär rakastuu häneen.
Palmusara

Palmusara ("Carex muskingumensis") on sarakasvien (Cyperaceae) heimoon, sarojen ("Carex") sukuun kuuluva kasvilaji. Se kasvaa luonnossa läntisessä Pohjois-Amerikassa, mutta sitä kasvatetaan myös koristekasvina lehtiensä vuoksi.
Palmusara on tiiviisti mätästävä saralaji. Sen varret kasvavat noin 50 cm korkeiksi. Lehdet ovat noin 20 cm pitkiä ja vaaleanvihreitä. Lehdet muistuttavat hieman palmujen lehvästöä, mistä palmusara on saanut kansankielisen nimensäkin. Lehdet muuttuvat pakkasten myötä kellertäviksi. Palmusaran kukintona on varren päässä sijaitseva tähkistö ja palmusara kukkii toukokuulta syyskuulle.
Palmusara on helposti kasvatettava laji ja sopii esimerkiksi kosteikkopuutarhaan vesiaiheiden ympärille. Palmusara kasvaa keskikosteassa tai märässä maaperässä ja voi kasvaa myös matalassa seisovassa vedessä. Valo-olosuhteiltaan palmusara kasvaa täydessä auringon valossa tai puolivarjossa. Liian varjoisassa paikassa se ei menesty. Palmusara ei myöskään kestä kasvupaikkansa kuivumista. Talvella kasvustot voi leikata mataliksi.
Palmusaran tieteellisen nimen lajinimi ("muskingumensis") viittaa Yhdysvaltojen Ohiossa sijaitsevaan Muskingum-jokeen.
Kalevi Montela

Kalevi Jorma Montela (s. 4. maaliskuuta 1948 Orivesi) on suomalainen kestävyysjuoksija. Hänen päämatkansa on ollut ultrajuoksu. Montelan edustamiaan urheiluseuroja ovat Oriveden Ponnistus, Endurance ja Team Rahola. 
Kalevi Montelan juoksuharrastus alkoi toukokuussa 1971 ensimmäisellä viiden kilometrin lenkillä identtisen kaksoisveljensä Olavin kanssa Oriveden Huppionvuorella. Juoksukilometrejä on kerääntynyt yli 230 000. Kalevi Montela on juossut yhteensä 235 maratonia, joista ultria 67 ja maratoneja 168. Kansainvälistestikin erikoisin ennätys hänellä on 100 kilometrin Suomi-Juoksu juostuna 40 vuotena (1973–2014), joista peräkkäisinä vuosina 35 kertaa (1980–2014). Muita 100 kilometrin juoksuja on myös useita. Vuorokauden juoksuja hänellä on neljä. Hänen ehkä kovin ennätys on Kesäyön Unelmassa Oulussa 1982 juostu 50 mailin kisa ajassa 6.15.00. Yle TV2 on tehnyt Montelan identtisistä kaksosista "Maailman kisat" -nimisen ohjelman vuonna 1991. 
Saavutukset.
Maraton 2.53.17 Korso 1978
100 km 7.57.15 Hartola 1987
Vuorokauden juoksu 214 km 381 m Lontoo 1993
Sveitsi Basel vuorokauden juoksun EM kisat 1997 sijoitus 35.
Maratoneja ja ultria yht. juostuna 235 
Suomi-Juoksu 100 km juostuna 40 vuotena, joista peräkkäisinä vuosina 35
Yksityiselämä.
Montela on ollut Orivedellä ammatiltaan postimies vuosina 1969–2013. Hänellä on identtinen kaksoisveli Olavi. Kalevi Montela on naimisissa Elvi Montelan (os. Tapper) kanssa. Hänellä on tytär Jenni Hakala (s. 1988) edellisestä suhteesta Tarja Hakalan kanssa. Montelan harrastuksiin kuuluu myös hiihto ja retkeily vaimonsa kanssa. Lisäksi hän on myös laulanut vuosikymmeniä Oriveden Seurakuntakuorossa. Lintuharrastus on hänellä kestänyt pikkupojasta asti. Eläkkeellä ollessaan hän on aloittanut myös jönglööriharrastuksen, siinä myös esiintyen. Lisäksi hän on ollut mukana kirjoittamassa Oriveden asemanseudun historian kirjan kolmatta teosta "Aikojen kuluessa".
Alamata

Alamata on kaupunki Etiopian Tigrayn osavaltion alueella. Sen asukasluku oli vuoden 2007 väestönlaskennan mukaan 33 214.
Maantiede.
Alamata sijaitsee Etiopian Tigrayn osavaltiossa. Matkaa Etiopian pääkaupunki Addis Abebaan on noin 600 kilometriä.
Historia.
Etiopian keisari Menelik II johti joukkonsa Alamatan solien läpi ensimmäisen Italian–Etiopian sodan aikana joulukuussa 1895. Myöhemmin seuraavassa Italian–Etiopian sodassa italialaiset ja heidän eritrealaiset askari-sotilaansa valtasivat Alamatan huhtikuussa 1936. Italialaiset rakennuttivat paikalle sotilastukikohdan, postitoimiston ja puuvillaan keskittyneen koemaatilan. Niiden ympärille kasvoi italialaistyylinen pikkukaupunki. Eurooppalaisten liittoutuneiden johtamat etiopialaiset vastarintataistelijat valtasivat Alamatan takaisin toisen maailmansodan aikana 5. toukokuuta 1941.
Etiopian Derg-hallinnon aikana 1980-luvulla Alamata oli Tigrayn kansan vapautusrintaman tukialuetta. Tigrayn kriisin puhjettua 2020-luvun alussa Alamatan valtasivat hallituksen joukot, mutta Tigrayn kapinallisten onnistui vallata se takaisin kesäkuussa 2021.
Väestö.
Etiopian vuoden 2007 väestönlaskennan mukaan Alamatan asukasluku oli 33 214. Vuonna 2001 asukasluku oli 32 200 ja vuonna 1967 4 288.
Lahtivoikala

Lahtivoikala ("Peprilus burti") on voikaloihin kuuluva kalalaji. Sitä tavataan Atlantin länsiosista.
Koko ja ulkonäkö.
Lahtivoikala voi kasvaa suurimmillaan 20–25 cm pitkäksi. Ruumiinrakenteeltaan laji on korkea, soikea ja tylppäkuonoinen. Lajin selkä- ja peräevät ovat pitkät ja etuosastaan korkeammat. Lahtivoikalan rintaevät ovat pitkät, pyrstöevä on voimakkaasti haarautunut ja vatsaeviä ei ole. Väriltään lahtivoikala on selästään sininen ja muutoin hopeanharmaa.
Levinneisyys ja elintavat.
Lahtivoikalaa tavataan Meksikonlahdelta Floridasta Jukatanin niemimaalle. Laji elää suurina parvina lähellä pehmeää pohjaa useimmiten 150–225 metrin syvyydessä. Nuoret yksilöt liikkuvat lähempänä pintaa usein meduusojen seassa. Kalan ravintoa ovat meduusat, äyriäiset, madot ja kalat. Lahtivoikala kutee kahdesti vuodessa. Kevään kutu tapahtuu helmi-toukokuussa ja syyskutu syys-marraskuussa.
Lahtivoikala on erittäin hyvä ruokakala ja sitä kalastetaan trooleilla.
Dreadbox

Dreadbox on kreikkalainen syntetisaattoreiden ja efektipedaalien valmistamiseen erikoistunut yritys. Sen perustivat vuonna 2014 Giánnis Diakoumákos ja Dímitra Mánthou. 
Tuotteet.
Dreadboxin valmistamat tuotteet ovat pääsääntöisesti analogisia. Valmistajan tuoteryhmiä ovat analogiset syntetisaattorit kuten Dreadbox Erebus ja Dreadbox Typhon, analogiset efektipedaalit kuten Dreadbox Hypnosis sekä analogiset eurorack-yhteensopivat instrumentit ja efektit.
Beaux-arts (arkkitehtuuri)

Beaux-arts oli arkkitehtuurissa hyvin koristeellinen klassismiin kuuluva tyylisuuntaus. Se kehittyi 1800-luvun loppupuolella Pariisin vaikutusvaltaisessa taideoppilaitoksessa École Nationale Supérieure des Beaux-artsissa, jolta suuntaus on saanut nimensä. Suuntaus oli merkittävä ennen kaikkea Ranskassa sekä Yhdysvalloissa, sillä useat Yhdysvaltojen johtavista arkkitehdeista saivat 1800-luvun lopussa koulutuksensa École Nationale Supérieure des Beaux-artsissa. Beaux-arts-tyylin tunnetuimpia esimerkkejä ovat Palais Garnier eli Pariisin ooppera (1861–1875), Brysselin Palais de Justice (1866–1866) ja Pariisin Petit Palais (1897–1900). 
Beaux-arts -tyyliä kutsutaan usein myös nimellä toisen keisarikunnan tyyli ("Second Empire") tai toisen keisarikunnan barokki ("Second Empire Baroque"). Beaux-arts oli kansainvälisesti hallitseva arkkitehtuurin tyylisuuntaus 1800-luvun lopulla, ja siitä tuli nopeasti uusien julkisten rakennusten virallinen tyyli, joita eri maiden hallitukset ja laajentuvat kaupungit innokkaasti rakensivat. Beaux-Arts -rakennukset ovat tyypillisesti massiivisia ja niiden pohjaratkaisu on symmetrinen. Rakennuksissa on runsaasti klassistisia yksityiskohtia sekä päärakennusmassasta ulkonevia paviljonkeja rakennuksen päädyissä ja keskellä.
Wienissä useat Ringstraßen ympäristön rakennukset rakennettiin Beaux-arts/Second Empire -tyyliin, kuten esimerkiksi Wienin oopperatalo. Myös Italia omaksui yhdistymisensä jälkeen monien julkisten rakennustensa tyyliksi Beaux-artsin. Saksassa Berliinin Reichstag noudatti myös tyyliä samoin kuin Washingtonin State, War, and Navy Department Building.
Arkkitehti ja arkkitehtuurin historioitsija James Curlin mukaan Beaux-Artsin runsas ja mahtipontinen tyyli vastasi täydellisesti Euroopan ja Yhdysvaltojen vuosisadan vaihteen itseriittoista ilmapiiriä.
Kylteri (vaate)

Kylteri eli költeri on historiallinen tavallisesti hirvennahasta valmistettu takki. Sitä käytettiin 1600-luvun alussa haarniskan alla ja asukokonaisuus korvasi rengashaarniskan. Myöhemmin kylteriin pukeuduttiin myös ilman haarniskaa, ja sellaisena se oli tyypillinen ja luonteenomainen asu 1600-luvun ruotsalaiselle ja suomalaiselle ratsuväelle.
Panteleimon Romanov

Panteleimon Romanov (1885 Petrovskoje, Tulan kuvernementti, Venäjä – 1938 Moskova, Neuvostoliitto) oli venäläinen kirjailija
Romanov opiskeli lakia Moskovan yliopistossa. Hänen esikoisteoksensa "Otets Fjodor" ilmestyi 1911. Se kuvaa 1800-luvun Venäjää noudattaen Nikolai Gogolin ja Anton Tšehovin tyyliä. 1920-luvulla hän kuvasi arkista Moskovan elämää NEP-kauden talouspolitiikan aikana ja sai ulkomaillakin huomiota vapaan rakkauden kuvauksistaan. Romaanisarjasta "Rus" (1926–1936) Romanov suunnitteli 1900-luvun Venäjän kuvausta. Viidennessä osassa sarja ehti helmikuun 1917 vallankumoukseen.
Romanovin novelleja on suomentanut Antti Tiittanen, ja niitä on julkaistu 1924–1926 ilmestyneessä "Väinämöinen" -nimisessä kirjallisessa aikakauslehdessä.
Glory to Hong Kong

Glory to Hong Kong () on kappale, joka nousi Hongkongin demokratiaa kannattavien mieltenosoitusten tunnuslauluksi vuonna 2019. Laulu on alkujaan kirjoitettu sekä englanniksi että kantoninkiinaksi. Laulun tekijä on miespuolinen artisti, joka käyttää salanimeä Thomas dgx yhl. Laulu julkaistiin ensimmäisen kerran 31. elokuuta 2019 YouTubessa.
Protestien ja niiden saaman huomion kasvaessa laulua on myös kutsuttu Hongkongin kansallislauluksi. Virallisesti kaupunki käyttää mm. olympialaisten yhteydessä Vapaaehtoisten marssia.
Kesäkuussa 2020 voimaan tulleen kansallisen turvallisuuden lain nojalla laulu on kielletty kaupungin kouluissa, koska se on tulkittavissa valtionvastaiseksi separatismiksi. Hongkongin hallitus ei kuitenkaan suoraan sanonut, että laulu on laiton. Hongkongin opetusministeri Kevin Yeung sanoi, että laulu sisältää vahvoja poliittisia viestejä, joilla on linkkejä väkivaltaisiin tapahtumiin, minkä johdosta laulun laulaminen, soittaminen ja levittäminen on kielletty kouluissa.
Grigori Požidajev

Grigori Anatoljevitš Požidajev (Georges A. de Pogédaieff, Georgy Pozhedaev, , 1894–1971) oli venäläinen taidemaalari, graafikko, lavastussuunnittelija ja kuvittaja. Hänelle on myönnetty Ranskan Kunnialegioonan kunniamerkki vuonna 1954.
Požidajev syntyi 13. tammikuuta 1894 Jaltassa ja opiskeli Moskovan maalaus-, kuvanveisto- ja arkkitehtuurikoulussa. Muutettuaan pois Neuvostoliitosta 1920 Požidajev työskenteli lyhyen aikaa Bukarestin kansallisteatterissa ja sitten Prahassa. Kesän 1923 loppuun asti hän asui Berliinissä, jossa työskenteli lavastussuunnittelijana eri teattereissa. Lokakuussa 1925 hän asettui Pariisiin, jossa työskenteli La Chauve-Souris -teatterissa. Požidajev loi puvustusluonnoksia ja maalasi yli 60 muotokuvaa Carl Theodor Dreyerin elokuvaan "Jeanne d’Arcin kärsimys".
Požidajevin oma taidenäyttely pidettiin Cannesissa 1935. Vuoteen 1937 mennessä Požidajev jätti työt teatterissa ja keskittyi maalaamiseen ja grafiikkaan. Hän maalasi maisemia, muotokuvia, asetelmia ja loi kirjojen kuvituksia. Helmikuussa 1954 hänestä tuli Kunnialegioonan ritari. Sodanjälkeisenä aikana ja 1950-luvun loppuun saakka Požidajevin töistä järjestettiin ajoittain näyttelyitä Ranskan pääkaupungin suurimmissa taidegallerioissa. Požidajev kuoli 77-vuotiaana 3. elokuuta 1971 Ménerbessä (Provence), minne hänet haudattiin. Syyskuussa 2015 Požidajevin retrospektiivinen näyttely pidettiin Ménerbesissä, ja se esitteli yli viisikymmentä aiemmin näkemätöntä maalausta ja graafista teosta, jotka taiteilija oli luonut Provencessa ja joita säilytetään nyt yksityisissä kokoelmissa. 18. syyskuuta 2015 Ménerben Euroopan kulttuuriperinnön päivien puitteissa järjestettiin juhlallinen muistolaatan avaaminen talon julkisivuun, joka aiemmin kuului Požidajevin perheelle.
Aapo Oranen

Aapo Tapio Oranen (s. 30. syyskuuta 1986 Jyväskylä) on suomalainen näyttelijä ja muusikko.
Kolmen vuoden teatterikiinnityksensä ( "Mikkelin teatteri" 2018-2021) jälkeen Oranen työskentelee nykyisin freelancerina, hän on koulutukseltaan teatteri-ilmaisun ohjaaja ja muusikko. Oranen soittaa eri soittimia usein myös teatteriesityksissä. 
Keväällä 2022 Oranen oli mukana viihdeohjelma "Putouksen" 14. tuotantokaudella. Hänen sketsihahmonsa oli esiintyvä taiteilija ja humoristi Alvari Perätorvi, joka sijoittui sketsihahmokilpailussa neljänneksi. 
Lisäksi Oranen ohjaa aktiivisesti harrastajien teatteriryhmiä ja on osallisena omassa etelä-savon alueella toimivassa musiikkiteatteriyhdistyksessä nimeltä "Waulinko."
Prelog

Prelog on kaupunki Međimurjen piirikunnassa, pohjoisessa Kroatiassa. Kaupungissa asuu 7 815 asukasta. Kaupunki sijaitsee noin sadan kilometrin päässä maan pääkaupungista, Zagrebista.
Arslanbek Sultanbekov

Arslanbek Sultanbekov (s. 23. huhtikuuta 1965) on nogai-muusikko- ja säveltäjä, joka on tullut etenkin turkkilaisten kansojen keskuudessa tunnetuksi dombralla soitetusta kansanmusiikista.
Sultanbekovin nimikkokappale on "dombıra". Sitä käytettiin Turkin presidentin Recep Tayyip Erdoğanin vaalikampanjan päämusiikkina.
Sultanbekov on palkittu taiteilija. Huomionosoituksia ovat muun muassa kansallisen taiteilijan arvonimi ja tasavallan kaunein ääni -nimike vuonna 1994.
Sultanbekov on aktiivinen nogai-kulttuurin puolestapuhuja. Muutamia poikkeuksia lukuun ottamatta hänen kappaleensa kertovat omasta kansastaan.
Karatšai-Tšerkessiassa syntynyt Sultanbekov on asunut Kazakstanissa vuodesta 2004. Hänellä on kaksi lasta.
Taatelisiirappi

Taatelisiirappi on taateleista tehtyä tummaa siirappia ja hunajan ohella yksi vanhimmista makeutusaineista. Se sisältää hiilihydraatteja noin 73 prosenttia. Taatelisiirappia valmistetaan puristamalla, mutta koska taatelit sisältävät vähän vettä, niin ennen puristusta niihin lisätään vettä ja keitetään, minkä jälkeen niistä saadaan puristettua siirappia.
Taatelisiirappia käytetään esimerkiksi myslien, jugurtin ja jälkiruokien makeutukseen sekä ruuanlaittossa mausteena.
Korem

Korem on kaupunki Etiopian Tigrayn osavaltiossa. Sen asukasluku oli vuoden 2007 väestönlaskennassa 16 856.
Maantiede.
Korem sijaitsee Etiopian Tigrayn osavaltiossa. Kaupungista luoteeseen sijaitsee Ashengen järvi.
Historia.
Nykyinen Korem on todennäköisesti lähellä paikkaa, jolla portugalilaiset voittivat muslimisotapäällikkö Ahmad ibn Ibrahim al-Ghazin joukot vuonna 1542. 1900-luvun alussa italialaiset vetivät Koremin läpi lennätinlinjan Addis Abebaan ja vuonna 1909 Abate Bwalun joukot voittivat Indertan kuvernöörin joukot Koremissa käydyssä taistelussa. Taisteluja Koremissa käytiin myös toisen Italian–Etiopian sodan aikana. Carl Gustaf von Rosenin Fokker F.VII -kaksitasot tuhottiin Italian ilmavoimien ilmaiskussa Koremiin maaliskuussa 1936. Keisari Haile Selassie oli saapunut Koremiin pitäen päämajaansa lähellä olevassa luolassa joutuen kuitenkin lopulta vetäytymään etenevien italialaisten tieltä. Italialaiset rakennuttivat kaupunkikeskustan silloisen kyln lähelle.
Etiopian nälänhätä 1983–1985 koetteli Koremia, jonne saapui tuhansia nälänhädästä kärsiviä Etiopian muilta alueilta. Samaan aikaan alueella käytiin taisteluja Etiopian Derg-sotilashallinnon ja Tigrayn kansan vapautusrintaman välillä. Vapautusrintama valtasi kaupungin taisteluissa vuonna 1983, mutta menetti sen Derg-hallinnon vastahyökkäyksessä vuonna 1988. Lopullisesti kaupungin valtasivat EPRDF:n joukot elokuussa 1989. Tigrayn kriisin puhjettua 2020-luvun alussa Koremin valtasivat hallituksen joukot, mutta Tigrayn kapinallisten onnistui vallata se takaisin kesäkuussa 2021.
Väestö.
Koremin asukasluku oli Etiopian vuoden 2007 väestönlaskennan mukaan 16 856. Vuonna 2001 asukasluku oli noin 20 800, vuonna 1994 16 900, vuonna 1984 noin 9 300 ja vuonna 1937 noin 1 100.
Lightning (liitäntä)

Lightning on Applen omille laitteelleen kehittämä 8-nastainen datan ja energian siirtoon käytettävä liitäntä. Lightning on häviämässä, mutta jotkin Applen nykyiset tuotteet käyttävät vielä sitä: iPhone 14, iPhone SE (3. sukupolvi), AirPods (2. sukupolvi), AirPods (3. sukupolvi), AirPods Max, Apple Pencil (1. sukupolvi), Magic Keyboard, Magic Trackpad ja Magic Mouse. Lisäksi EarPods-kuulokkeisiin on myös saatavilla Lightning-liitäntä. Aiemmin Lightning-liitäntää on käytetty nykyisten tuotteiden vanhentuneista versioista ainakin iPadeissä, suurimmassa osasta iPhone-puhelimia, AirPods Prossa (1. sukupolvi) ja Siri Remoteissa.
Historia.
Apple käytti ensimmäisissä iPhoneissa, iPadeissä ja iPodeissa itse kehittämäänsä 30-nastaista liitäntää, joka julkaistiin 2003. Se mahdollisti laitteiden helpon liittämisen lisälaitteisiin ja oli vahvarakenteinen, mutta toisaalta se oli isokokoinen. Syyskuussa 2012 Apple julkisti iPhone 5:n julkaisun yhteydessä itse kehittämänsä 8-nastaisen Lightning-liitännän, joka korvasi aiemman 30-nastaisen liitännän. 2000-luvun alkupuolella erilaisia latausstandardeja oli useita kymmeniä, minkä seurauksena Samsung, Nokia ja Applen solmivat vuonna 2009 sopimuksen, jossa ne sitoutuivat kehittämään yhteensopivaa micro-USB-lataustekniikkaa. Apple ei kuitenkaan halunnut ottaa yhteistä tekniikkaa käyttöön, vaan pitäytyi omissa liitännöissä ja kiersi sopimusta julkaisemalla sovittimia.
Apple luopui Lightning-liittimestä syksyllä 2018 uusissa iPad Pro -malleissa, joissa on vain USB-C-tyypin liitin. MacBook käyttää Intelin kehittämää Thunderbolt 3 -liitintä, joka on USB-C-yhteensopiva. Sen sijaan mobiililaitteiksi luettavat iPod Touch, AirPods ja iPhone käyttävät vain Lightning-liittimiä.
Euroopan komissio kertoi 23. syyskuuta 2021 esittävänsä latausstandardien yhtenäistämiseksi uutta lainsäädäntöä, jonka mukaan yhden laturimallin tulee sopia kaikkiin matkapuhelimiin ja niihin rinnastuviin laitteisiin. Käytännössä tämä tarkoittaisi siirtymää USB-C-liitäntään, joka oli tuolloin syrjäyttänyt micro-USB:n latausstandardina. Apple ei tuolloin käyttänyt USB:tä puhelimissaan, AirPods-kuulokkeissa eikä iPod Touch -musiikkisoittimissa ja se ilmoittikin vastustavansa lakiesitystä. Lakiesitys etenee Euroopan unionin neuvoston ja Euroopan parlamentin käsiteltäväksi. Euroopan unionin sisämarkkinoista vastaava komissaari Thierry Breton arvioi, että lainsäädäntö tullaan saattamaan voimaan kahdentoista kuukauden kuluessa, jos hanke etenee odotetusti. Lain astuttua voimaan on tarkoitus tulla vielä vuoden mittainen siirtymäaika. Laki tulee voimaan syksyllä 2024.
Kritiikkiä.
Lightning soveltuu huonosti virtaliittimeksi. Sitä ei ole suunniteltu maadoittumaan ennen virtajohtimen kontaktin syntymistä. Joka kerta kytkettäessä latausjohdon virtajohdin kipinöi, mikä johtaa sen mustumiseen ja lopulta kontaktin menetykseen. Monissa kaapeleissa keskimmäinen johdin mustuu käytön myötä.
Kiekkolidut

Kiekkolidut ("Clypeola") on ristikukkaiskasveihin kuuluva kasvisuku, jonka on kuvannut Carl von Linné 1753. Suvussa on yhdeksän lajia. Suomeksi on nimetty kiekkolitu ("Clypeola jonthlaspi"), jota esiintyy Välimeren alueella.
Lajeja: "Clypeola aspera", "Clypeola ciliata", "Clypeola cyclodontea", "Clypeola dichotoma", "Clypeola elegans", "Clypeola eriocarpa", "Clypeola jonthlaspi", "Clypeola lappacea", "Clypeola raddeana".